Berlín 06. októbra 2015 (HSP/DWN/Foto:TASR/AP-Oliver Ondráš)
V auguste bojovali nemeckí výrobcovia strojov s významným poklesom zákaziek. Predovšetkým protiruské sankcie aj naďalej predstavujú pre spoločnosti značné problémy
Nemeckí výrobcovia strojov a zariadení sú pod tlakom. Objednávky reálne spadli o sedem percent v porovnaní s rovnakým mesiacom v roku 2014. Medzinárodné objednávky sa v auguste znížili o jedno percento. To by mohol do značnej miery vykompenzovať obchod s európskymi krajinami. Doma však boli zákazky medziročne nižšie až o 17 percent.
Výrobcovia strojov stále trpia dôsledkami protiruských sankcií. Po mínus 17 percentách v roku 2014 je v súčasnosti (od mája 2015) pokles na úrovni takmer 30 percent. Pokles rubľa a ceny ropy a zlá hospodárska situácia v Rusku sú hlavné príčiny prepadu. VDMA, Združenie nemeckých výrobcov strojov a zariadení, očakáva, že za celý rok 2015 bude mať pokles vývozu strojov hodnotu 4,5 miliardy eur.
Svetová banka očakáva pokles ekonomiky v tomto roku o 3,8 percenta a budúci rok o 0,6 percenta. Rásť by mala až v roku 2017 – o 1,5 percenta. V júni predpokladala Svetová banka nižší pokles v tomto roku a dokonca predpovedala rast na budúci rok.
Prekážkou objednávok z domova i zo zahraničia je tiež infraštruktúra v Nemecku, ako často zdôrazňuje VDMA. "Členovia VDMA sa sťažujú, že v priebehu rokov sa zhoršuje infraštruktúra a sú nevyhnutné úpravy v organizácii prepravy ťažkého a veľkého nákladu," hovorí generálny riaditeľ VDMA Thilo Brodtman.
Mnoho mostov sa rozpadáva a nie sú schopné udržať kamióny s hmotnosťou až 44 ton, preto sú nutné veľké obchádzky a oneskorenia sú výsledkom. Ak sa dopravná situácia bude aj ďalej zhoršovať, podľa VDMA sa asi 20 percent spoločností premiestni do zahraničia. "Kilometer dlhé dopravné zápchy na dennej báze len jasne ukazujú, že je o päť minút dvanásť v oblasti dopravnej infraštruktúry a sú potrebné urýchlené opatrenia na nápravu, aby naša ekonomika nebola poškodená."
Pridajte k tomu aktuálnu emisnú záležitosť v automobilovom priemysle. Hoci nemecké sporiteľne v tomto nevidia príliš veľké riziko, VDMA má obavy, že kauza by mohla byť premietnutá do celého nemeckého priemyslu.